

CRNA GORA

ZAVOD ZA ŠKOLSTVO

Predmetni program

**JEZIČKA RADIONICA**

Izborni predmet za VII, VIII ili IX razred osnovne škole

Podgorica

2017.

**Sadržaj**

[**A.** **NAZIV PREDMETA** 3](#_Toc493587195)

[**B.** **ODREĐENJE PREDMETA** 3](#_Toc493587196)

[**C.** **CILJEVI PREDMETA** 3](#_Toc493587197)

[**D.** **POVEZANOST S DRUGIM PREDMETIMA I MEĐUPREDMETNIM TEMAMA** 4](#_Toc493587198)

[**E.** **OBRAZOVNO-VASPITNI ISHODI PREDMETA** 4](#_Toc493587199)

[**F.** **DIDAKTIČKE PREPORUKE ZA REALIZACIJU PREDMETA** 7](#_Toc493587200)

[**G.** **PRILAGOĐAVANJE PROGRAMA DJECI S POSEBNIM OBRAZOVNIM POTREBAMA I NADARENIM UČENICIMA** 8](#_Toc493587201)

[**H.** **VREDNOVANJE OBRAZOVNO-VASPITNIH ISHODA** 9](#_Toc493587202)

[**I.** **USLOVI ZA REALIZACIJU PREDMETA** 9](#_Toc493587203)

# **NAZIV PREDMETA**

**JEZIČKA RADIONICA**

# **ODREĐENJE PREDMETA**

**Jezička radionica**je jednogodišnji predmet, koji se izučava u VII, VIII ili IX razredu. Za nastavu ovog predmeta namijenjen je jedan čas sedmično, tj. 34 časa ukupno.

Jezičke činjenice, koje se po programu obaveznog nastavnog predmeta izučavaju na neumjetničkim tekstovima, u okviru **Jezičke radionice** izučavaju se i na neumjetničkim i na umjetničkim tekstovima.

|  |  |  |  |  |  |  |
| --- | --- | --- | --- | --- | --- | --- |
| **Razred** | **Sedmični broj časova** | **Broj časova – obavezni dio**  (80-85%) | **Broj časova – otvoreni dio**  (15 do 20%) | **Ukupno časova** | **Teorijska**  **nastava** | **Vježbe i ostali**  **vidovi nastave** |
| **VII, VIII ili IX** | 1 | 27 | 7 | 34 | 13 | 21 |

# **CILJEVI PREDMETA**

**Opšti ciljevi**

Učeći predmet Jezička radionica učenici[[1]](#footnote-1) treba da:

* + usvoje i razumiju jezičke zakonitosti i njihovu svrsishodnost;
  + upoznaju gramatičke zakonitosti (morfološke i sintaksičke);
  + usvoje i prošire pravopisna znanja;
  + bogate rječnik;
  + razvijaju lingvističku stilistiku.

**Saznajni ciljevi**

Učenici treba da:

* + proučavaju razne vrste govornih i pisanih tekstova sa stanovišta upotrebe jezika različitih društvenih grupa i pojedinaca;
  + proučavaju kako i gdje funkcionišu sredstva jezika (stilsko uobličavanje teksta);
  + čitanjem umjetničkih i neumjetničkih tekstova proširuju svoja jezička znanja;
  + uočavaju gramatičke, pravopisne i leksičko-semantičke greške, kao i stilske greške i manjkavosti u neumjetničkim tekstovima, posebno publicističkim;
  + upoznaju jezike i pisma nacionalnih manjina u Crnoj Gori;
  + razvijaju (osjećaj za) pravilno, logično, jasno, precizno i stilski skladno izražavanje.

**Procesni ciljevi**

Učenici treba da:

* + razvijaju poseban, pravilan i lijep stil izražavanja i prihvate sinonimiju kao jedno od bitnih obilježja lijepog i uzornog stila;
  + gramatičke zakonitosti (morfološke i sintaksičke) primjenjuju u svom jezičkom izrazu;
  + se osposobljavaju za jezički raznovrsno izražavanje – osposobljavaju se da izbjegavaju prekomjerno ponavljanje istih jezičkih sredstava (riječi, izraza, oblika i konstrukcija) u određenom segmentu teksta i upotrebljavaju raznorodna jezička sredstva;
  + ispravljaju gramatičke, pravopisne i leksičko-semantičke greške, kao i stilske greške i manjkavosti u neumjetničkim tekstovima, posebno publicističkim;
  + se osposobljavaju za jezičko vrednovanje neumjetničkih tekstova (s obzirom na jezičku korektnost i ekspresivnu vrijednost);
  + razvijaju sigurnost kod javnog nastupa;
  + koriste stručnu literaturu;
  + uvažavaju konvencije društvenog ophođenja i osposobljavaju se za vođenje dijaloga i razgovora u kojima učestvuje više lica;
  + razvijaju sposobnost služenja različitim funkcionalnim stilovima govornog i pisanog jezika;
  + razvijaju osjećaj za njegovanje jezičke raznovrsnosti nacionalnih manjina u Crnoj Gori.

# **POVEZANOST S DRUGIM PREDMETIMA I MEĐUPREDMETNIM TEMAMA**

Međupredmetne oblasti/teme obavezne su u svim nastavnim predmetima i nastavnici su ih obavezni ostvariti. Međupredmetne oblasti/teme jesu sadržaji koji omogućavaju da se u opšteobrazovni kurikulum uključe određeni ciljevi i sadržaji obrazovanja koji nijesu dio formalnih disciplina ili pojedinih predmeta, ili koji su po strukturi interdisciplinarni. Ovi sadržaji doprinose integrativnom pristupu opšteg obrazovanja i u većoj mjeri povezuju sadržaje pojedinih predmeta.

Funkcionalna povezanost s predmetima i nastavnim sadržajima za koje nastavnici smatraju da im mogu biti od važnosti u realizaciji programa **Jezičke radionice** ostvaruje se u zavisnosti od ishoda učenja. Najveća povezanost ostvaruje se s predmetom Crnogorski−srpski, bosanski, hrvatski jezik i književnost, a korelacija s ostalim predmetima i sadržajima ostvaruje se u zavisnosti od samog teksta koji služi kao polazište za rad na jezičkim sadržajima.

# **OBRAZOVNO-VASPITNI ISHODI PREDMETA**

|  |
| --- |
| **Obrazovno-vaspitni ishod 1**  ***Na kraju učenja učenik će moći da primijeni nova pravopisna pravila u pisanom izrazu.*** |
| **Ishodi učenja**  *Tokom učenja učenik će moći da:*   * pravilno koristi veliko i malo slovo u pisanom izrazu; * primijeni pravopisna pravila o pisanju pomoćnih riječi u imenima; pisanju titula i zvanja; pisanju naziva događaja i istorijskih zbivanja; pisanju imena i naziva iz religioznog i mitološkog pojmovnika; pisanju naziva nebeskih tijela; pisanju naziva vrsta robe, artikala i proizvoda; * pravilno upotrebljava pravopisne znake u pisanom izrazu: tačku (postcifarska i tzv. paragrafska); zarez u nezavisnosloženim i zavisnosloženim rečenicama; zarez ispred *koji*; crtu, crticu, tačku i zarez, polunavodnike, tri tačke, apostrof, znak dužine/genitivni znak, kosu crtu, zvjezdicu, znake porijekla; * objasni izostavljanje zareza ispred veznika *nego (no)* i *već* kada su u vezi s odričnim izrazom *ne samo* i nekim komparativnim oblikom; * pravilno piše skraćenice: opšte, internacionalne i prilagođene, opšte i mjerne, akronimi/verzalne verbalizovane; * pravilno piše strana imena – izvorno i prilagođeno; objasni pisanje domaćih nastavaka uz strana imena. |
| **Didaktičke preporuke za realizaciju obrazovno-vaspitnog ishoda**:   1. **Sadržaji/pojmovi**   Veliko i malo slovo:   * pisanje pomoćnih riječi u imenima; * pisanje titula i zvanja; * pisanje naziva događaja i istorijskih zbivanja; * pisanje imena i naziva iz religioznog i mitološkog pojmovnika; * pisanje naziva nebeskih tijela; * pisanje naziva vrsta robe, artikala i proizvoda; * tačka (postcifarska i tzv. paragrafska); zarez u nezavisnosloženim i zavisnosloženim rečenicama.   Pisanje/izostavljanje zareza ispred *koji*, *nego (no)* i *već*;   * crta, crtica, tačka i zarez, polunavodnici, tri tačke, apostrof, znak dužine/genitivni znak, kosa crta, zvjezdica, znaci porijekla.   Skraćenice: opšte, internacionalne i prilagođene, opšte i mjerne, akronimi/verzalne verbalizovane.  Pisanje stranih imena – izvorno i prilagođeno; pisanje domaćih nastavaka uz strana imena.   1. **Aktivnosti učenja**   Učenici:   * interpunkcijski određuju različite vrste tekstova (u skladu s pravilima interpunkcije upisuju izostavljene pravopisne znake); * komentarišu i upoređuju upotrebu interpunkcije u tekstovima koji pripadaju različitim funkcionalnim stilovima; * konkretnim interpunkcijskim postupcima uočavaju i komentarišu razliku između logičke i stilske interpunkcije; * u različitim tekstovima uočavaju upotrebu zamjenica s prijedlozima i otkrivaju pravopisno pravilo koje se odnosi na tu upotrebu (ni sa kim, ni od čega i dr.); * uočavaju razliku između neodređenog i opšteg značenja zamjenica (štogod/što god, kogod/ko god i dr.), ilustruju je primjerima i u pisanju oblički pokazuju; * zapisuju njima poznate domaće i internacionalne skraćenice, selektuju ih prema obliku – načinu pisanja; * upoređuju skraćenice iz svog jezika sa skraćenicama iz stranih jezika koje uče; * uz pomoć nastavnika i literature otkrivaju značenja latinskih skraćenica koje su česte u tekstovima različitih funkcionalnih stilova (naročito naučnim); * transkribuju imena iz jezika koje uče kao strane (engleski, ruski, njemački, francuski, italijanski) – na osnovu prethodnog znanja i iskustva ili korišćenjem literature; * komentarišu postupak transkripcije; * otkrivaju uobičajena pravila transkripcije imena iz stranih jezika; * navode što više ilustrativnih primjera i uočavaju kolebanja u naznačenim odnosima; * prepoznaju kategorije za koje važe odnosno ne važe sistemska pravila; * tumače jezik dnevne štampe (rad u grupi): prate, bilježe i analiziraju pravopisno stanje, odnosno gramatičku pravilnost u različitim dnevnim listovima za određeni vremenski period; * lektorišu tekstove uz upotrebu korektorskih znakova.  1. **Broj časova realizacije (okvirno): 7+10** |
| **Obrazovno-vaspitni ishod 2**  ***Na kraju učenja učenik će moći da usvoji osnovne termine iz oblasti leksikologije, odnosno semantike.*** |
| **Ishodi učenja**  *Tokom učenja učenik će moći da:*   * koristi termine leksika; leksikologija, leksikografija; semantika; * razlikuje domaće i strane riječi (anglicizmi, rusizmi, romanizmi, germanizmi, turcizmi, internacionalizmi i dr.); * objasni značenja arhaizama i neologizama; * prepozna, uporedi i klasifikuje različite značenjske odnose među riječima (sinonimi, homonimi, paronimi, antonimi, deminutivi, augmentativi, hipokoristici, pejorativi). |
| **Didaktičke preporuke za realizaciju obrazovno-vaspitnog ishoda**:   1. **Sadržaji/pojmovi**   Leksika; leksikologija, leksikografija; semantika; domaće i strane riječi (anglicizmi, rusizmi, romanizmi, germanizmi, turcizmi, internacionalizmi i dr.); arhaizmi; neologizmi; značenjski odnosi među riječima (sinonimi, homonimi, paronimi, antonimi, deminutivi, augmentativi, hipokoristici, pejorativi).   1. **Aktivnosti učenja**   Učenici:   * proučavaju leksiku svog jezika; * bogate rječnik – koriste leksičku raznovrsnost svog jezika; * analiziraju i utvrđuju leksičke specifičnosti različitih funkcionalnih stilova; * snimaju govor izvornih govornika u različitim krajevima Crne Gore (npr. u svom zavičaju), a potom slušaju, upoređuju, analiziraju, utvrđuju, ocjenjuju leksičke specifičnosti; * upoređuju leksiku govornika iz urbanih i seoskih sredina; * upoređuju leksiku govornika različitog starosnog doba; * analiziraju leksiku određenih pisaca; * koriste stručnu literaturu i različite vrste rječnika (jednojezički, dvojezički, školski, rječnici književne i dijalekatske leksike, rječnici sinonima, specijalizovani rječnici, rječnici stranih riječi, frekvencijski rječnici, obratni rječnici i dr.); * prepoznaju i razlikuju jezike i pisma nacionalnih manjina u Crnoj Gori na osnovu različitih tekstova; * u formi projektnog rada prave rječnike jezika nacionalnih manjina u Crnoj Gori, određenih govora u Crnoj Gori/govora različitih krajeva Crne Gore, rječnike različitih sfera jezičke komunikacije i dr.  1. **Broj časova realizacije (okvirno): 3+6** |

|  |
| --- |
| ***Obrazovno-vaspitni ishod 3***  ***Na kraju učenja učenik će biti u stanju da prepozna, objasni i otkloni stilističke greške i manjkavosti.*** |
| **Ishodi učenja**  *Tokom učenja učenik će moći da:*   * prepozna stilističke greške u usmenom i pisanom izrazu, tumači ih, predlaže rješenja i tačne izraze. |
| **Didaktičke preporuke za realizaciju obrazovno-vaspitnog ishoda**:   1. **Sadržaji/pojmovi**  * pleonazam; tautologija; amfibolija; varvarizmi; poštapalice – tzv. parazitske riječi; frazeologizmi.  1. **Aktivnosti učenja**   Učenici:   * analiziraju važna obilježja jezičkog izraza u pojedinim sferama jezičke komunikacije (sfera svakidašnjice, nauke, administracije, društvenih mreža, sfera medijskih informacija i dr.); * koriste frazeološke rječnike; * uočavaju u tekstovima pojavu usložnjavanja jezičkog izraza i stilski intervenišu (npr. umjesto: *u dosadašnjem toku razvoja* – u dosadašnjem razvoju i dr.)  1. **Broj časova realizacije (okvirno): 3+5** |

# **DIDAKTIČKE PREPORUKE ZA REALIZACIJU PREDMETA**

Učenici su u toku prethodnog školovanja usvojili osnovna znanja iz oblasti jezika i kulture izražavanja. Nastavnici treba da na osnovu jezičkog predznanja učenika realizuju nastavne sadržaje navodeći učenike da uoče novu jezičku pojavu, povežu je sa svakodnevnom upotrebom jezika, indirektno usvoje formalno pravilo u vezi s njom, a zatim da je praktično primijene.

Nastavni sadržaji **Jezičke radionice** predviđaju proširivanje i sistematizovanje stečenih jezičkih znanja integracijom strukturalnih i funkcionalnih elemenata jezika. Učenici se na posredniji način uvode u nove jezičke oblasti – leksikologiju, semantiku i lingvističku stilistiku. Paralelno s redovnom nastavom crnogorskog–srpskog, bosanskog, hrvatskog jezika i književnosti (IX razred) spoznaju funkcionalno-stilsku diferencijaciju jezika i usvajaju nova znanja iz lingvističke stilistike.

U odnosu na redovnu nastavu crnogorskog–srpskog, bosanskog, hrvatskog jezika i književnosti potencira se samostalni i grupni istraživački rad učenika. Povezuju se različite vrste jezičkog učenja, pa učenici:

* čitaju tekstove različitih funkcionalnih stilova, prate i slušaju javnu govornu riječ;
* uočavaju jezičke pojave i zakonitosti na kojima počivaju;
* prihvataju pravopis kao normu: norma se mora poštovati (bez obzira na njena rješenja) u školi i van nje, jer standardni (književni) jezik jeste opšti jezik pripadnika određene jezičke zajednice u kulturi, obrazovanju, književnosti, tehnici, novinarstvu, privredi, nauci i dr.;
* po usvajanju osnovnih znanja o određenoj jezičkoj pojavi bave se istraživačkim radom na konkretnoj jezičkoj građi/konkretnom jezičkom materijalu – sakupljaju jezički materijal, pribavljaju i koriste stručnu literaturu, traže primjere ilustrativne za pojavu koju tumače, analiziraju ih, upoređuju s normom i svakodnevnim uzusom i donose zaključke na osnovu sprovedenog istraživanja; nastavnici tokom istraživačkog rada uputstvima i sugestijama podstiču logičnost, objektivnost, preciznost i normativnost kao postulate jezičkih analiza;
* na osnovu namjenskih tekstova različitih vrsta (*naučni, administrativni, publicistički, ličnog karaktera* i dr. *)* primjenjuju usvojena jezička znanja i vode računa o tekstualnoj organizaciji, standardnojezičkom izrazu – pravopisnoj, gramatičkoj i leksičko-semantičkoj normi;
* u korelaciji s novinarskom i literarnom sekcijom preuzimaju njihove tekstove i rade lekturu i korekturu;
* stilski usavršavaju usmeni način izražavanja i govornu komunikaciju (usmeno prezentuju svoja zapažanja iz svakodnevnog jezičkog uzusa i svoja shvatanja jezičke norme u vezi s njima; usmeno komentarišu i razmjenjuju iskustva odnosno saznanja o određenoj jezičkoj pojavi stečena tokom istraživačkog rada na konkretnom jezičkom materijalu; u korelaciji npr. s dramskom sekcijom predvidjeti vježbe konkretnih govornih činova (elementarnih iskaza) – izvinjenje, zahvaljivanje, čestitanje, pozdravljanje, repliciranje, htjenje, (ne)odobravanje, upoznavanje i dr.

# **PRILAGOĐAVANJE PROGRAMA DJECI S POSEBNIM OBRAZOVNIM POTREBAMA I NADARENIM UČENICIMA**

1. **Prilagođavanje programa djeci s posebnim obrazovnim potrebama**

Članom 11 Zakona o vaspitanju i obrazovanju djece s posebnim obrazovnim potrebama propisano je da se u zavisnosti od smetnji i teškoća u razvoju, kao i od individualnih sklonosti i potreba djece obrazovni programi, pored ostalog mogu:

1. modifikovati skraćivanjem ili proširivanjem sadržaja predmetnog programa;
2. prilagođavati mijenjanjem metodike kojom se sadržaji predmetnog programa realizuju.

Član 16 istog Zakona propisuje da je škola, odnosno resursni centar dužan da, po pravilu, u roku od 30 dana po upisu djeteta, donese individualni razvojno-obrazovni program za dijete s posebnim obrazovnim potrebama (IROP), u saradnji s roditeljem i o tome obavijesti Zavod za školstvo, Centar za stručno obrazovanje i Ispitni centar.

1. **Prilagođavanje programa nadarenim učenicima**

Daroviti učenici se međusobno razlikuju kako po prirodi svojih sposobnosti tako i po stepenu nadarenosti, pa je, stoga, potrebno stvoriti uslove za korišćenje različitih strategija učenja i nastavnih aktivnosti koje će omogućiti ostvarivanje njihovih punih potencijala. Sadržaj programa Jezička radionica može se proširiti u zavisnosti od interesovanja učenika kako bi se jezički i stilistički preciznije izražavali.

# **VREDNOVANJE OBRAZOVNO-VASPITNIH ISHODA**

Provjeravaju se i ocjenjuju pisano i usmeno izražavanje učenika. Kontinuirano se provjerava primjena jezičkih i pravopisnih znanja preko govornih nastupa učenika, pisanja kraćih tekstova, nastavnih listića. Na kraju svakog polugodišta učenici dobijaju:

* jednu ocjenu za provjeravanje sposobnosti primjene pravopisnih znanja;
* jednu ocjenu za provjeravanje sposobnosti primjene leksičkih znanja;
* jednu ocjenu za provjeravanje znanja iz oblasti stilistike;
* jednu ocjenu za govorni nastup.

# **USLOVI ZA REALIZACIJU PREDMETA**

**PROFIL I STRUČNA SPREMA NASTAVNIKA**

Regulisano Zakonom o osnovnom obrazovanju i vaspitanju i Pravilnikom o profilu obrazovanja nastavnika predmetne nastave.

**USLOVI ZA REALIZACIJU PREDMETA**

Nastava Jezičke radionice realizuje se u kabinetu/specijalizovanoj učionici za predmet Crnogorski−srpski, bosanski, hrvatski jezik i književnost, opremljenom u skladu sa uslovima za realizaciju predmeta.

**LITERATURA:**

1. Bugarski, R: **Uvod u opštu lingvistiku***,* Zavod za udžbenike i nastavna sredstva, Beograd, 1995.
2. Čirgić, A., Pranjković, I., Silić, J.: **Gramatika crnogorskoga jezika**, Ministarstvo prosvjete i nauke Crne Gore, Podgorica, 2010.
3. Fekete, E.: **Jezičke doumice**, Beograd, 2002.
4. Filipović, R.: **Anglicizmi u hrvatskom ili srpskom jeziku: porijeklo, razvoj, značenje***,* Školska knjiga, Zagreb, 1990.
5. Klaić, B.: **Novi rječnik stranih riječi**, Školska knjiga, Zagreb, 2010.
6. Klajn, I.: **Rečnik jezičkih nedoumica**, Prometej, Novi Sad, 2016.
7. Kristal, D.: **Kembrička enciklopedija jezika**, Nolit, Beograd, 1995.
8. **Pravopis crnogorskoga jezika**, Ministarstvo prosvjete i nauke Crne Gore, Podgorica, 2010.
9. Škaljić, A.: **Turcizmi u srpskohrvatskom jeziku**, Sarajevo, 1973.
10. Tafra, B.: **Od riječi do rječnika***,* Školska knjiga, Zagreb, 2006.
11. Tošović, B.: **Funkcionalni stilovi**, Institut für Slawistik der Karl-Franzens-Universität Graz, Graz 2002.

Predmetni program **JEZIČKA RADIONICA,** izborni predmetza VII, VIII ili IX razred osnovne škole uradila je Komisija u sastavu:

Dragana Nenadović, predsjednik

Aleksandra Vešović-Ivanović, članica

U izradi ovog programa korišćen je crnogorski program za ovaj predmet iz 2008. godine i *Metodološko uputstvo za pisanje predmetnih programa zasnovanih na ishodima učenja,*2017.

Nacionalni savjet za obrazovanje (II saziv) na 15. sjednici, održanoj 03. jula 2017. godine, utvrdio je predmetni program **JEZIČKA RADIONICA,** izborni predmet za VII, VIII ili IX razred osnovne škole.

1. Svi izrazi koji se u ovom dokumentu koriste u muškom rodu obuhvataju iste izraze u ženskom rodu. [↑](#footnote-ref-1)